  Майя Бывальцева Удмурт лулчеберетэз, удмурт кылэз, историмес яратон мылкыдэз нылпиослы пыӵатыса, сое калык пӧлы вӧлмытыны кулэ. Сыӵе валтӥсь малпанзэ иворъёсъя «Удмуртия» агентстволэн корреспондентэзлы вераз Ашальчи Оки нимо йӧскалык премилэн выль лауреатэз, «Удмурт Кенеш» огазеяськонлэн Дэри ёросысь ёзэтэзлэн тӧроез Лидия Биянова. Со дыре ик пусйиз, одӥген нокыӵе уж уз пӧрмы шуыса. «Одӥген нокыӵе уж но уг пӧрмы — нылкышно-а сое лэсьтоз, воргорон-а. Котьку уж пӧрме, куке тынад вань командаед. Милям сыӵе команда вань ини. Мон туж тау карисько кенешчиосмылы ёросысьтымы, ветеранъёслы, кудъёсыз та ужез мытӥзы, кутскизы 25 ар талэсь азьло. Но тау егитъёслы но, кудъёсыз туннэ пытьыетӥмы мыно ини, пыдъёсмес лёгало ини, кадь, потэ!», — вераз Биянова. Солэн кылъёсызъя, йӧскалык премиен пусъемзы бурдъёс кузьмаз кадь. Табере выль ӟеч малпанъёс мед лыктозы на вылэм. «Мон нырысь ик туж кепырай вал, куке аслэсьтым нимме комиссия вераз. Мон понна со малпамтэ шорысь луиз. 1994-тӥ арез малпаса, мон историзэ та лауреатъёслэсь эскери вал, мынам син азям пуксизы Людмила Кутянова, Алла Кузнецова (кылбурчиос -ред.), Людмила Степановна Христолюбова (истори тодосъя кандидат, этнограф — ред.), собере Милитина Гаврилова-Решитько(Удмуртиысь дано журналист — ред.) — сыӵе удмурт нылкышноос! Али улӥсьёсыз, кудъёсыз сомында-сомында удмурт калык понна лэсьто кадь — тани Нина Андреевна Образцова (Алнашысь Лулчеберетъя но искусствоя центрлэн кивалтӥсез -ред.) адӟем карымон кадь, Федосья Михайловна Тубылова («Зарни шеп» фольклоръя калык ансамбльлэн кивалтӥсез — ред.). Соосты трос вераны луэ, милям ёросамы но кыкез вань лауреатъёс. Соин ик эшшо ужано», — пусйиз Ашальчи Оки нимо йӧскалык премилэн лауреатэз. Ӵуказе нунал шоры учкыса, эшшо малпано, мар лэсьтоно нырысь ик егитъёс понна, шуэ Лидия Биянова. «Удмурт Кенеш» огазеяськон кадръёсын резерв кылдытыны басьтӥськиз бере, отчы аспалысьтыз удмурт егитъёсты дасян сярысь сюлмаськыны кутскиз ни. Нялтас вераса, Лидия Биянова Дэри ёрослэн Эрик Батуев нимо премиезлэн но лауреатэз луэ (премия юнматэмын 2005-тӥ арын). Соин пусъё журналистика удысын, мер ужын адӟем карымон адямиосты. Ашальчи Оки нимо йӧскалык премилэн лауреатъёсыз Валентина Иванова но Лидия Биянова Фото: Майя Бывальцева © udmurt.media Тодэ вайытом, Ашальчи Оки нимо премиез сётон ужрад ортчиз 4-тӥ оштолэзе Алнашын ортчем элькун «Ашальчи лыдӟонъёсын». Лидия Биянова сяна, сое басьтӥз шаерчи, «Удмурт Кенеш» огазеяськонлэн Якшур-Бӧдья ёросысь ёзэтэзлэн азьвыл тӧроез Валентина Иванова. Ашальчи Оки нимо йӧскалык премия 1994-тӥ арын юнматэмын. Соин пусъё удмурт йӧскалык лулчеберетэз, тодос, дышетон, эм удысъёсты азинтон ужын трос тыршись нылкышноосты. Котькуд ар кык (шергес куинь) адями премиез басьтэ. Пусъёно муртъёсты ӵекто «Удмурт Кенешлэн» кар но ёрос ёзэтъёсыз, «Удмурт нылкышно кенеш», удмуртъёслэн мукет мер огазеяськонъёссы. Премилэн нырысетӥ лауреатэз луиз кылбурчи Людмила Кутянова. Тегъёс: Мерлык Лулчеберет Удмуртия УдмуртКенеш автозавод удмуртъёс АшальчиОки  